Muhulo, May 29
Ndilaandinywe.—Mt. 28:20.
Mwami wesu watupa zibelesyo nzyotukonzya kubelesya kugwasya bantu kutambula mulumbe wesu. Zibelesyo zimwi zyakabelesyegwa buyo kwaciindi cisyoonto, pele zimwi zicibelesyegwa amazuba aano. Pele zibelesyo zyoonse zyatugwasya kuyungizya luzyibo lwesu mumulimo wakukambauka. Mu 1933, basikumwaya bakatalika kubelesya makkaadi aakalembedwe mulumbe uupa bumboni, cibelesyo icakagwasya banji kutalika kukambauka. Aaka kakali kakkaadi kakalembedwe mulumbe mufwaafwi. Makkaadi aakalembedwe mulumbe uupa bumboni akali kugwasya basikumwaya munzila zisiyene-siyene. Mucikozyanyo, basikumwaya bamwi bakalaansoni, alimwi nokuba kuti masimpe bakali kuyanda kukambauka, tiibakazyi zyakwaamba. Basikumwaya bambi bakali basicamba kapati. Bakali kukonzya kwaambila mukamwini ŋanda zyoonse nzyobakazyi mumaminiti buyo masyoonto, pele nzyobakali kwaamba tiizyakali kwaambwa cabupampu. Imakkaadi aalembedwe mulumbe akagwasya basikumwaya boonse kukambauka munzila iilimvwisya alimwi iitakatazyi. w15 11/15 5:3-6
Bwabili, May 30
Boonse abatembaule zina lya Jehova.—Int. 148:13.
Magwalo manji atondezya kuti zina lya Leza lilayandika kapati alimwi lyeelede kulemekwa. (Kul. 3:15; Int. 83:18; Is. 42:8; 43:10; Joh. 17:6, 26; Mil. 15:14) Alimwi Jehova wakasololela balembi ba Bbaibbele kubelesya zina lyakwe kwazyuulu-zyuulu mumabbuku aakaindi. (Ezk. 38:23) Aboobo ciindi basanduluzi nobaligwisya zina lya Leza, tabalemeki Jehova. Mazuba aano, tulijisi bumboni bunji butondezya kuti tweelede kulibelesya zina lya Jehova. Mu Bbaibbele lya Busanduluzi Bwanyika Mpya lyamu Chingisi ilyakalembululwa mu 2013, zina lya Leza lilabelesyegwa ziindi zili 7,216. Nkokuti kwayungizyigwa ziindi zili cisambomwe kwiindana a Bbaibbele lyakusaanguna. Ziindi eezyi zyosanwe zyakayungizyigwa akaambo kakuti zina lya Leza lyakajanwa mumabbuku aaku Lwizi Lutajisi Buumi aakamwaigwa lino-lino. Tupango ootu tosanwe tujanika mu 1 Samuele 2:25; 6:3; 10:26; 23:14, 16. Mukapango kacisambomwe ku Babetesi 19:18, zina lya Leza lyakabikkilizyigwa akaambo kabuvwuntauzyi bwakacitwa mumabbuku aa Bbaibbele aakaindi aasyomeka aakalembwa amaanza. w15 12/15 2:5, 6
Bwatatu, May 31
Luyando lwanu lwabunyina aluzumanane.—Heb. 13:1.
Tweelede kuyumya luyando lwesu lwabunyina lino nkaambo ciyootugwasya kuliyumya kumasunko aali woonse aakonzya kuyootusikila kumbele. Tulijisi zyoolwe zinji izyakutondezya luyando lwabunyina naaba mazuba aano, naatanatalika mapenzi mapati. Bunji bwabakwesu balapenga akaambo kamizuzumo yanyika, kupaya kwamaanzi, alimwi antenda zimwi zilicitikila. Bakwesu bamwi balaliyumya kukupenzyegwa. (Mt. 24:6-9) Alimwi buzuba abuzuba kuli buyumuyumu bwakujana mali akaambo kakuti tupona munyika eeyi iinyongene. (Ciy. 6:5, 6) Nokuba boobo, mapenzi mbwaayaabubavwulila bakwesu, citupa zyoolwe zinji zyakutondezya kuti tulabayanda kapati. Nokuba kuti bantu munyika eeyi tabajisi luyando, tweelede kuzumanana kutondezya luyando lwabunyina.—Mt. 24:12. w16.01 1:8, 9
swh_Latn kam_Latn bem_Latn bem_Latn bem_Latn bem_Latn wol_Latn bem_Latn bem_Latn